《雪豆腐》
清代·李子荣

孤城斗大云为衙，朔风战树啼栖鸦。天公作意破岑寂，排日玉戏矜豪奢。

炉温祇有茗堪煮，水浅惜无鱼可叉。山田萁落漉浆汁，争言此味清而嘉。

夜堆晶盘置墙角，晨碾玉屑挥霜牙。不令急煎汤一沸，气蒸釜底烧枯杈。

滑腻流匙得精粹，如吸沆瀣餐朝霞。又若道人发逸兴，踏雪笑嚼寒梅花。

沁入心脾涤肠胃，消去渣滓无疵瑕。五侯鲭膳贵人家，驼峰獾炙盛相夸。

凿冲辇致佐珍馔，门外往往翻冰车。岂知菽为五谷一，来其出自狸虎沙。

蠲烦但藉半瓯水，含冻偏宜六出花。癯儒秉性甘澹泊，野客与我同生涯。

况复绵州得春酿，官厨取给无须赊。

作者简介：李子荣，字杜生，衡山人。光绪丙戌进士，改庶吉士，授双流知县。有《荷塘诗文钞》。